I disse dage dumper der breve ind hos de danskere, der får hele – eller dele af - deres gæld til det offentlige sløjfet.

Borgerne er for eksempel kontanthjælpsmodtagere og folk på førtidspension, som myndighederne vurderer, ikke vil kunne betale gælden tilbage.

Det ved vi om skyldnerne: • 92 procent af skyldnerne, der får afskrevet gæld, har en årlig indkomst på under 200.000 kroner.

• Det er særligt personer på dagpenge, kontanthjælp, sygedagpenge, førtids- og folkepension, som får afskrevet gæld.

• Cirka 60 procent af den afskrevne gæld afskrives for skyldnere uden reel betalingsevne.

• Cirka 93 procent af de afskrevne gældsposter har en værdi på under 2.000 kroner.

• 72 procent får afskrevet mindre end 25 procent af deres gæld, mens det kun er 13 procent, der får afskrevet hele deres gæld til det offentlige.

• Hvis en person har gældsposter for mere end 50.000 kroner, som lever op til kriterierne for afskrivning, begrænses afskrivningen, så højst halvdelen af skyldnerens samlede gæld under inddrivelse på over 50.000 kroner kan afskrives.

Kilde: Skatteministeriet

Ordningen omfatter ældre gældsposter med en værdi på op til 7.500 kroner. Der er altså ingen, der får afskrevet en hel gældspost på over 7500 kroner uanset hvilken indkomst, de har.

Til gengæld kan én person godt få afskrevet mere end en enkelt gældspost, melder Skatteministeriet. Det betyder, at én person i princippet kan få afskrevet et større beløb end 7500 kroner, hvis personen har mere end en enkelt gældspost, som er blevet sløjfet.

Det har ikke været muligt at få svar fra Gældsstyrelsen på, hvor mange gældsposter en enkelt person kan have.

Lolland, Langeland og Albertslund • Afskrivningen af gæld påvirker særligt personer på Lolland, Langeland, Samsø samt i Albertslund og i mindre grad personer i kommunerne nord for hovedstaden.

• Alle gældsposter på under 1000 kroner med tvivl om gyldighed afskrives, hvis skyldneren har en årlig skattepligtig indkomst på under 200.000 kroner.

• Afskrivningerne omfatter al gæld til det offentlige, det kan for eksempel være parkeringsbøder, skatter og ubetalte togbøder og biblioteksbøder.

• Men gældsposter, der i særlig grad kan støde retsfølelsen (fx politibøder, sagsomkostninger og skattebøder) friholdes for afskrivning.

Det var et enigt folketing, der for halvandet år siden besluttede at eftergive gælden for 5,8 milliarder kroner.

Et detektivarbejde at inddrage gælden

Grunden er det tidligere Skats hedengangne inddrivelsessystem EFI. EFI blev implementeret i 2013 og skulle automatisere al gældsinddrivelse.

EFI-systemet var imidlertid fuld af fejl og efterlod et stort rod med inddrivelsen af gæld, da det i efteråret 2015 endegyldigt blev skrottet. Og derfor ville omkostningerne ved at inddrive de lave gældsposter overstige gældens reelle værdi, var politikernes ræsonnement.